Джордж Байрон
О, ако на света отвъд…

Превод от английски: Евгения Панчева, —

chitanka.info

О, ако на света отвъд

е скъпа любовта ни жива

и с обич там сърца туптят,

но не блести сълза горчива,

блажен там всеки ще отива!

Щастлив ще среща той смъртта!

Страха му земен ще залива

със светлина Нетленността!

Навярно тъй е, ала ето,

За себе си не се боим,

а вкопчваме се в Битието,

макар! Отвъд да се стремим.

О! Нека в бъдното скъпим

сърцата, всичко споделили,

и дух с духа съединим,

от вечните води отпили!

1814

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.